Mihhail Selevko

Mihhail Selevko (sündinud 20. novembril 2002 Tallinnas) on Eesti iluuisutaja, kes võistleb meeste üksiksõidus. Ta on kolmekordne ISU Challenger Series võistluste medalist ja neljakordne Eesti meister (2019, 2023–2025).Mihhail Selevko. ESBL, vaadatud 1. veebruar 2025.

 Haridus  
Selevko lõpetas 2022. aastal Tallinna Mustamäe Humanitaargümnaasiumi ja on õppinud aastast 2023 Kouvolas Kagu-Soome rakenduskõrgkoolis mängudisaini erialal.

 Sportlaskarjäär ja saavutused 
Mihhail Selevko alustas iluuisutamisega kaheaastaselt ning on treeninud Irina Kononova juhendamisel. 

 Hooajad 2016–2017 kuni 2019–2020 
2017. aasta Eesti meistrivõistlustel saavutas ta täiskasvanute arvestuses viienda koha ja juunioride seas pronksmedali. Järgmisel aastal võitis ta Eesti juunioride meistrivõistlustel hõbemedali ning lõpetas hooaja esikohaga Tallink Hotels Cupil.

2019. aastal tuli Selevko Eesti meistriks nii täiskasvanute kui ka juunioride arvestuses. Samal aastal võitis ta Euroopa noorte talvisel olümpiafestivalil üksiksõidus hõbemedali ning juunioride Euroopa meistrivõistlustel saavutas 27. koha. 2020. aastal teenis ta Eesti meistrivõistlustelt hõbemedali nii täiskasvanute kui ka juunioride arvestuses ning 2021. aastal pronksmedali täiskasvanute seas. Samuti võitis ta 2020. aasta Tallink Hotels Cupi kuldmedali ja saavutas Mentor Toruń Cupil neljanda koha.

 Hooajad 2021–2022 kuni 2024–2025 
Mihhail Selevko osales Junior Grand Prix sarjas 2021. aastal, saavutades nii JGP Russia kui ka JGP Austria võistlustel kuuenda koha. 2022. aasta Eesti meistrivõistlustel võitis ta pronksmedali täiskasvanute arvestuses ja kuldmedali juunioride hulgas. Samal aastal toimunud juunioride Euroopa meistrivõistlustel Tallinnas tuli Selevko kuuendale kohale ning täiskasvanute maailmameistrivõistlustel Prantsusmaal Montpellier's saavutas 15. koha.

2023. aasta Eesti meistrivõistlustel võitis Selevko teise meistritiitli. Ta esindas Eestit Euroopa ja maailmameistrivõistlustel, saavutades vastavalt kaheksanda ja 17. koha. Tema kaheksas koht EM-il tagas Eestile järgmiseks aastaks võimaluse saata võistlema kaks meesiluuisutajat.

Detsembris 2023 võitis Selevko oma kolmanda Eesti meistritiitli. 2024. aasta Euroopa meistrivõistlustel Kaunases osales Mihhail koos oma venna Aleksandr Selevkoga. Mihhailil ebaõnnestus lühikava ja ta ei pääsenud vabakavale, kuid Aleksandr võitis hõbemedali, mis oli Eestile esimene tiitlivõistluse medal.Aleksandr Selevko and Mihhail Selevko: A Competitive Partnership. europeonice.com, 24. veebruar 2024.

Hooaega 2024–2025 alustas Selevko ISU Challenger Series võistlustega, võites pronksmedali CS Trophée Métropole Nice Côte d'Azuril ja lõpetades CS Tallinna Trophy üheksandana. Pärast seda võitis ta CS Golden Spin of Zagrebil ning nädal hiljem oma neljanda Eesti meistritiitli. 2025. aasta Euroopa meistrivõistlustel Tallinnas saavutas Selevko meeste lühikavas kuuenda koha 84,85 punktiga ning lõpetas võistluse seitsmendana, kogudes kokku 239,00 punkti.

 Hooaeg 2025–2026 
Mihhail Selevko osales 2026. aasta Euroopa meistrivõistlustel Sheffieldis. Meesüksiksõidu lühikava järel oli liider Gruusia esindaja Nika Egadze, teine oli Aleksandr Selevko ja Mihhail Selevko kolmas. Mihhail kogus 88,28 punkti, mis tähistab tema uut isiklikku rekordit; senine hooaja parim tulemus oli 84,18 punkti ning 2024. aastast pärinev varasem isiklik rekord 86,20 punkti. Vabakava järel lõpetas ta võistluse kuuendal kohal, kogudes vabakava eest 142,02 punkti ja kahe kava kokkuvõttes 230,30 punkti. Euroopa meistriks tuli Gruusia esindaja Nika Egadze.

 Muud saavutused 
Mihhail Selevko on valitud Eesti parimaks meesiluuisutajaks aastatel 2022 ja 2023.

 Viited 

Välislingid

 Mihhail Selevko ISU kodulehel, isuresults.com.
 Lühikava käigus plaanid ümber mänginud Mihhail Selevko: pidin alustama kaskaadiga, aga maandumine oli ebamugav. sport.delfi.ee, 30. jaanuar 2025.

Kategooria:Eesti iluuisutajad
Kategooria:Sündinud 2002